Honkajokelaisen Hongon Tuvan lounaspöydän ympärillä pyörii päivittäin muutamia kymmeniä asiakkaita. Yrittäjä Marjo Koivisto tekee tarjolle ruokaa, jolle on tilausta. Tarjolla ei siis ole kasvisruokaa. Koivisto kyllä kokkaisi mielellään ruokaa kasviksista, mutta tietää sen olevan turhaa.

– Pienellä maaseutupaikkakunnalla tunnen kaikki kasvissyöjät. Ja niitä on meidän kunnassa kaksi, Koivisto heittää.

Samoilla linjoilla ovat kaikki yhdeksän soittokierrokseen osallistunutta lounasravintolayrittäjää. Kasvisruokaa kysytään todella harvoin.

– Olen pyörittänyt ravintolaa kuusi vuotta. Koko aikana meillä on käynyt asiakkaana vain yksi kasvissyöjä. Hänkin oli reissumies eli vain käymässä Siikaisissa, kertoo Lounas- ja pitopalvelu Sinihelmen yrittäjä Pia Dahl.

Vegetaristille perunaa ja kylmää salaattia

Vain yhden soittokierrokseen osallistuneen ravintolan lounaslistalta löytyy joka päivä lämmin kasvisruoka.

– Teemme kasvispihvejä, kasvisgratiineja tai -keittoja. Hyvin ne tekevät kauppansa, vaikka meillä ei käy säännöllisesti kuin muutama kasvissyöjä. Ihmiset haluavat keventää ja kaipaavat vaihtelua lautaselleen, kertoo Turun läänin Koskella sijaitsevan Juhlapalvelu Taina Leinon yrittäjä.

Suurin osa ravintoloitsijoista tarjoaa kylmää salaattipöytää liharuokien vaihtoehdoksi.

– Esimerkiksi tänään meillä on tarjolla perunoita ja ryynimakkarakastiketta. Vegetaristille joutuisin tarjoamaan salaattia ja perunaa, myöntää pyhärantalaisen Cafe Ankkurin yrittäjä Päivi Henninen.

Työmiehet karttavat kasvisruokaa

Keittiöpäällikkö Kati Mattila vastaa Lomahotelli Jämin lounaspöydästä. Kymmenen vuoden kokemuksella hän osaa nimetä selvän syyn liharuokien ylivallalle.

– Meillä käy asiakkaina pääsääntöisesti jämijärveläisiä työmiehiä. He tykkäävät miehisestä ruuasta, kuten makkarasta. Kasvisruuat he jättävät koskematta.

Myös pomarkkulaisen Juhlapalvelu Hakalinnan lounasasiakkaista suurin osa on kasvisruokia vierastavia työmiehiä. Yrittäjä Niina Maalari vitsailee, että saisi laittaa lapun luukulle, jos tarjoaisi vain kasvisruokaa.

– Miehet eivät arvosta kasvisruokaa kovinkaan paljon. Jos se olisi ainoa ruoka, jättäisivät kyllä syömättä, toteaa Maalari.

"Kaikki tulee viiveellä - myös kasvissyönti"

Vegetaristinen ruokavalio kasvattaa jatkuvasti suosiotaan, mutta tämä ei ole vielä näkynyt lounaissuomalaisissa pikkukunnissa. Moni yrittäjistä kuitenkin uskoo, että muutos on tulossa. Pikkuhiljaa.

– Tänne tulee kaikki viiveellä. Uskon, että kasvissyönti yleistyy täällä Marttilassakin, mutta aikaa se vielä vie, pohtii Kuokantalon yrittäjä Jari Auramo.

Vaikka kasvisruuan kysyntä onkin pikkukunnissa vielä minimalistista, uskoo siikaislainen ravintolayrittäjä Pia Dahl asiakkaiden toiveiden muuttuvan.

– Ihan jo sen perusteella, että lounastajat maistelevat rohkeasti uusia makuja. Miksei siis pikkuhiljaa kasvisruokiakin enemmän, Dahl toteaa.